Številka: 4740-9/2024-1

Bled, 7.8.2024

Na podlagi 52. člena Zakona o stvarnem premoženju države in samoupravnih lokalnih skupnosti (Uradni list RS, št. 11/18, 79/18 in 78/23 – ZORR) in 19. člena Uredbe o stvarnem premoženju države in samoupravnih lokalnih skupnosti (Uradni list RS, št. 31/18) Javni zavod Triglavski narodni park, Ljubljanska cesta 27, 4260 Bled objavlja

**NAMERO O ODDAJI STVARNEGA PREMOŽENJA V NAJEM**

**Naziv, sedež organizatorja in upravljavca stvarnega premoženja:**

Javni zavod Triglavski narodni park, Ljubljanska cesta 27, 4260 Bled

**Predmet oddaje v najem:**

Predmet oddaje v najem je poslovni prostor del stavbe na naslovu **Ljubljanska cesta 27, 4260 Bled**, stoječe na parc. št. 317/1, 317/2 in 314, vse k.o. Želeče. Skupna površina poslovnega prostora **znaša 20,06 m2**.

Poslovni prostor je zaseden, zato bo prednost pri izbiri imel obstoječi najemnik.

**Pogoji najema:**

Poslovni prostor se odda v najem po načelu videno najeto v stanju, v kakršnem je na dan prevzema v najem. Poslovni prostor je neopremljen in se nahaja v 1. nadstropju stavbe.

Poleg poslovnega prostora najemnik dobi pravico do souporabe sanitarij in kuhinje, v istem nadstropju, kjer se nahajajo poslovni prostori, ki se oddajajo v najem. Najemodajalec ne zagotavlja čiščenja poslovnega prostora.

Najemna pogodba bo sklenjena za nedoločen čas z odpovednim rokom šest (6) mesecev.

Poslovni prostor se odda v najem za opravljanje mirne dejavnosti. Najemodajalec si pridržuje pravico zavrniti vse prijave na namero, ki ne ustrezajo primerni dejavnosti.

Najemnik brez soglasja najemodajalca ne sme poslovnega prostora, niti delno, oddati v podnajem.

**Najemnina:**

Izhodiščna mesečna najemnina znaša 245,00 EUR.

V skladu z določili Zakona o davku na dodano vrednost (Uradni list RS, št. 13/11 – uradno prečiščeno besedilo, 18/11, 78/11, 38/12, 83/12, 86/14, 90/15, 77/18, 59/19, 72/19, 196/21 – ZDOsk, 3/22, 29/22 – ZUOPDCE, 40/23 – ZDavPR-B in 122/23) se za predmet najema ne obračunava DDV, zato v ceni ni upoštevan.

V najemnini so všteti stroški:

* ogrevanja prostorov;
* elektrike;
* vode, kanalščine, odvoza smeti, eventuelnih drugih komunalnih storitev,
* fizičnega in tehničnega varovanja;
* zavarovanja nepremičnine;
* nadomestila za uporabo stavbnega zemljišča oziroma druge istovrstne dajatve

v deležu glede na obseg poslovnega prostora na celotno uporabno površino objekta.

Zavarovanje nepremičnine je obveznost najemodajalca, za premičnine pa mora poskrbeti najemnik.

**Rok za prejem ponudbe:**

Zainteresirane osebe naj pošljejo ponudbe v dvajsetih (20) dneh od dneva objave namere. Obravnavane bodo ponudbe, ki bodo prispele do izteka navedenega roka oziroma bodo zadnji dan navedenega roka oddane na pošto z oznako priporočeno.

**Ponudbo se posreduje na naslov:**

Javni zavod Triglavski narodni park, Ljubljanska cesta 27, 4260 Bled. Ponudba se posreduje v zaprti ovojnici, z nazivom »ponudba v zadevi 4740-9/2024«. V ponudbi mora ponudnik obvezno navesti:

* svoje kontaktne podatke (ime in priimek, naziv firme - če gre za pravno osebo, naslov in telefonsko številko)
* navedba dejavnosti, ki se bo izvajala v najetih prostorih.

**Ogled, dodatna pojasnila in kontaktna oseba:**

Ogled je možen po predhodni najavi. Dokumentacija namere o oddaji stvarnega premoženja v najem je objavljena na spletni strani Javnega zavoda Triglavski narodni park https://www.tnp.si/sl/javni-zavod/uprava/obvestila/.

Ponudniki lahko postavijo vprašanja in zahteve za dodatna pojasnila kontaktni osebi: Miha Marolt, tel.: 04 5780 218 ali e-mail: miha.marolt@tnp.gov.si

**Sklenitev pogodbe:**

Predviden najemnik je obstoječi uporabnik poslovnega prostora. V kolikor se prijavijo dodatni interesenti bodo z njimi opravljena pogajanja. Pogodba bo sklenjena s tistim ponudnikom, ki bo v postopku pogajanj ponudil najvišjo najemnino.

Pogodba mora biti z izbranim ponudnikom sklenjena v roku petnajstih (15) dni po opravljeni izbiri najugodnejšega ponudnika. Če izbrani ponudnik ne bo podpisal pogodbe v petih (5) delovnih dneh po pozivu, lahko najemodajalec pozove k najemu naslednjega ponudnika na seznamu, najugodnejši ponudnik pa v tem primeru ni več upravičen do najema.

Vse morebitne stroške v zvezi s sklenitvijo pogodbe plača ponudnik.

Najemna pogodba se bo sklenila na način »videno – najeto«, zato morebitne reklamacije po sklenitvi pogodbe ne bodo upoštevane.

Ponudniki s posredovanjem ponudbe dajo osebno privolitev posameznika za obdelavo osebnih podatkov. Javni zavod Triglavski narodni park bo osebne podatke, ki jih bodo potencialni najemniki posredovali v času zbiranja ponudb, uporabil le za namen poziva k sklenitvi najemne pogodbe.

**Predstojnik lahko do sklenitve pravnega posla-najemne pogodbe, postopek oddaje v najem brez obrazložitve in brez odškodninske odgovornosti ustavi.**

|  |  |  |
| --- | --- | --- |
|  |  | Dr. Tit Potočnik, |
|  |  | direktor |